Mønstring i Donetsk til støtte for Viktor Janukovytsj, Regionpartiets kandidat i presidentvalget i 2004
**Regionpartiet** (ukrainsk: Партія регіонів, russisk: Партия регионов) er et ukrainsk politisk parti som ble grunnlagt i mars 1997 som «Partiet for fornyelse av regionene i Ukraina, PRRU». Partiet fikk sitt nåværende navn etter en fusjon med fire andre partier i 2001. 

Partiets leder er siden 2010 Mykola Azarov. Den avgåtte president Viktor Janukovytsj er partiets ærespresident.

Historie
--------

Partiet har gjort seg til talsmann for den russiskspråklige befolkningen i Ukraina, som i hovedsak er konsentrert i de østlige delene av landet. Partiet står sterkest i sørøstlige deler av landet.

Regionpartiet støttet Leonid Kutsjma, som var president fra 1994 til 2005, og ble med i alliansen For et samlet Ukraina ved parlamentsvalget i 2002. Etter valget kom Regionpartiet i regjeringsposisjon med Viktor Janukovytsj som statsminister fra november 2002 til desember 2004. 

Foran presidentvalget i 2004 gikk partiet til venstre og vant velgere som tidligere hadde stemt på kommunistpartiet, særlig i det østlige Ukraina. Partiet ønsket å gjøre russisk til landets andre offisielle språk og ønsket en Russlandsvennlig utenrikspolitikk. I innenrikspolitikken lovet det å øke utgiftene til velferdsordninger. 

Som følge av oransjerevolusjonen måtte partiet etter omvalget i desember 2004 gå i opposisjon. I 2005 inngikk partiet en samarbeidsavtale med partiet Forent Russland i Russland, Vladimir Putins støtteparti.

I valget til nasjonalforsamlingen i mars 2006 fikk partiet 32,12 % av stemmene og vant 186 av 450 mandater i Verkhovna Rada. Etter at Ukrainas sosialistparti forlot oransjekoalisjonen, kunne Viktor Janukovytsj etterfølge Julija Tymosjenko som statsminister. 

Regionpartiet dannet i juli 2006 en koalisjonsregjering med Ukrainas kommunistiske parti. Koalisjonsregjeringen satt til september 2007, da presidenten oppløste nasjonalforsamlingen og utskrev nyvalg. Regionpartiet vant 34,37 % av stemmene og fikk innvalgt 175 representanter. Partiene Vårt Ukraina og Julija Tymosjenkos blokk gikk imidlertid sammen i en koalisjon og Julija Tymosjenko ble igjen statsminister.

### Parlamentsvalget 2012

Ved parlamentsvalget i 2012 oppnådde partiet 30 % av stemmene og ble dermed det største i nasjonalforsamlingen.

* Kartet viser den geografiske fordelingen av velgerstøtten til Regionpartiet i parlamentsvalget i mars 2006. Partiets står sterkest sørøst i UkrainaKartet viser den geografiske fordelingen av velgerstøtten til Regionpartiet i parlamentsvalget i mars 2006. Partiets står sterkest sørøst i Ukraina
* Partiets resultat ved valget i 2012.Partiets resultat ved valget i 2012.

Referanser
----------

1. ↑  Partiets internettside Arkivert 27. mars 2014 hos Wayback Machine. besøkt 9. mars 2014
2. 1 2  KyivPost:*Azarov elected Regions Party head* besøkt 9. mars 2014
3. ↑  Internettsiden til Ukrainas sentrale valgkomite Arkivert 9. mars 2014 hos Wayback Machine. besøkt 9. mars 2014

Eksterne lenker
---------------

* Offisielt nettsted Rediger på Wikidata

* (en) Party of Regions (Ukraine) – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN
 |